પ્રિયાના લાપતા થયાના ચોથા દિવસે તેની લાશ નાળામાંથી મળી હતી. પ્રિયા ગુમ થઈ તે દિવસે સાંજે તેણે તેના નાના ભાઈને ફોન પર કહ્યું હતુ કે, હું કોલેજની લાયબ્રેરીમાં વાંચવા જઉં છુ આવતા મોડું થશે. જો કે, પોલીસની તપાસમાં એ વાત સપાટી પર આવી હતી કે, કોલેજ સાંજે ૫ વાગ્યે બંધ થઈ ગઈ હતી અને પ્રિયાએ સાંજે સાડા પાંચ વાગ્યે ભાઈને ફોન કર્યો હતો. પ્રિયા ફોનમાં ખોટુ કેમ બોલી? પ્રિયાના મોતની તપાસ કરી રહેલા પી.આઈ ધર્મેન્દ્રસિંહ ચાવડાને આ સવાલ ખટકી રહ્યો હતો. આ એક જ કડી હતી જેનાથી ચાવડા માનવા લાગ્યા હતા કે હત્યારો કોઈ ‘ઘરભેદુ’ જ છે. કારણ દસ દિવસની તપાસમાં પ્રિયાની હત્યા કોણે અને કેમ કરી તે બન્ને પ્રશ્નો નિરૂત્તર રહ્યાં હતા.